2. ปัจจัยความเสี่ยง

1. ความเสี่ยงที่เกี่ยวข้องกับสภาวะการตลาด และการแข่งขัน

1.1 ในรอบปีที่ผ่านมาความเสี่ยงในเรื่องราคาวัตถุดิบในตลาดโลกได้เพิ่มสูงขึ้นอย่างต่อเนื่อง
โดยเฉพาะวัตถุดิบที่สำคัญที่ใช้ผลิตสินค้า เช่น พลาสติก ทองแดง อลูมิเนียม
อีกทั้งในเรื่องราคาน้ำมันที่มีความผันผวนในตลาดโลกส่งผลต่อราคาขายปลีกในประเทศ
และส่งผลกระทบต่อต้นทุนและค่าใช้จ่ายในการผลิตของแต่ละผลิตภัณฑ์เพิ่มสูงขึ้นด้วย
ปัจจัยดังกล่าวมีผลต่อความสามารถในการแข่งขันทั้งตลาดในประเทศและตลาดต่างประเทศอย่างหลีก
เลี่ยงไม่ได้

1.2 ความเสี่ยงจากผลกระทบจากภัยพิบัติธรรมชาติที่เกิดขึ้นทั้งในประเทศและต่างประเทศ
และมีผลกระทบต่อระบบ Supply Chain System
ของผู้ผลิตชิ้นส่วนและวัตถุดิบที่ใช้สำหรับการผลิตสินค้า อาทิ เหตุการณ์แผ่นดินไหวที่ประเทศญี่ปุ่น
และภัยธรรมชาติในบางประเทศที่บริษัทฯ ส่งสินค้าไปจำหน่าย
แม้กระทั่งภัยธรรมชาติในประเทศไทยเองก็ตาม อาทิ น้ำท่วมในภาคใต้
ภาวะความแห้งแล้งในหลายภูมิภาคของประเทศไทยก่อให้เกิดความเสียหายต่อผลผลิตทางการเกษตรของประชาชนซึ่งทำให้เกษตรกรต้องขาดรายได้จนส่งผลต่อการใช้จ่ายของประชาชนหรือผู้บริโภคให้ลดลงอีกด้วย
บริษัทฯ จึงได้ปรับกลยุทธ์การผลิตและการขายเพื่อให้สามารถส่งมอบสินค้าให้เป็นไปตามแผนที่วางไว้
รวมถึงบริษัทฯ
ยังได้ปรับแผนธุรกิจบางส่วนเพื่อรองรับสถานการณ์และเพื่อการเพิ่มศักยภาพในด้านต่างๆ
ที่เกิดขึ้นอันจะส่งผลต่อการเพิ่มยอดขายและกำไรให้สูงขึ้น

1.3 ความเสี่ยงจากสภาพเศรษฐกิจและการเมืองภายในประเทศ
จากสถานการณ์การเมืองที่ผ่านมาก็ส่งผลต่อการดำเนินธุรกิจโดยรวมอยู่บ้าง
แต่ก็ไม่มีนัยสำคัญต่อบริษัทฯ ทั้งในด้านการผลิต การจัดส่ง การขายเท่าใดนัก
โดยเฉพาะตลาดต่างประเทศคงมีเฉพาะตลาดในประเทศเท่านั้น
ซึ่งถือเป็นความเสี่ยงประการหนึ่งในช่วงเวลาที่ผ่านมา

2. ความเสี่ยงทางด้านการเงิน

2.1 ความเสี่ยงจากเงินตราต่างประเทศ บริษัทฯ
มีความเสี่ยงจากอัตราแลกเปลี่ยนเงินตราต่างประเทศ ซึ่งเกิดจากขายสินค้า ชำระค่าสินค้า วัตถุดิบ
เครื่องจักรและอุปกรณ์ ที่เป็นเงินตราต่างประเทศ บริษัทฯ
ได้ทำสัญญาซื้อขายเงินตราต่างประเทศไว้ล่วงหน้า โดยมีกำหนดระยะเวลาไม่เกินหนึ่งปี
เพื่อป้องกันความเสี่ยงของหนี้สินทางการเงินที่เป็นเงินตราต่างประเทศ

2.2 ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงที่จะเกิดในอนาคตของอัตราดอกเบี้ยในตลาด
ซึ่งส่งผลกระทบต่อการดำเนินงานและกระแสเงินสดของบริษัทฯ เนื่องจากดอกเบี้ยมีอัตราลอยตัว
ทั้งนี้ ผู้บริหารของบริษัทฯ เชื่อว่า ไม่มีความเสี่ยงในอัตราดอกเบี้ยอย่างมีนัยสำคัญ เนื่องจากบริษัทฯ
ไม่มีเงินกู้ยืมและวันครบกำหนดของเงินฝากและสินทรัพย์ทางการเงินอื่นมีเวลาระยะสั้นประกอบกับอัตราดอกเบี้ยเป็นไปตามอัตราตลาดด้วย
ดังนั้น บริษัทฯ จึงมิได้ทำสัญญาเพื่อป้องกันความเสี่ยงดังกล่าวไว้

2.3 ความเสี่ยงทางด้านสินเชื่อ
เป็นความเสี่ยงที่ลูกค้าหรือคู่สัญญาอาจจะไม่สามารถชำระหนี้ให้แก่บริษัทฯ
ตามเงื่อนไขที่ตกลงกันไว้เมื่อครบกำหนด ดังนั้น บริษัทฯ
จึงได้กำหนดนโยบายทางด้านสินเชื่อเพื่อจัดการและควบคุมความเสี่ยงนี้
โดยการวิเคราะห์ฐานะทางการเงินของลูกค้าทุกรายที่ขอวงเงินสินเชื่อในระดับหนึ่งๆ ในเรื่องนี้
อย่างไรก็ตาม บริษัทฯ เชื่อมั่นว่าจะไม่เกิดผลเสียหายอันมีนัยสำคัญจากการเก็บหนี้จากลูกค้าไม่ได้

2.4 ความเสี่ยงจากสภาพคล่องบริษัทฯ
มีการควบคุมความเสี่ยงจากการขาดสภาพคล่องโดยการรักษาระดับของ
เงินสดและรายการเทียบเท่าเงินสดให้เพียงพอต่อการดำเนินงานบริษัทฯ
และเพื่อทำให้ผลกระทบจากความผันผวน ของกระแสเงินสดลดลง

  3. ความเสี่ยงทางด้านแรงงาน

ประเทศไทยประสบปัญหาการขาดแคลนแรงงานในทุกภาคส่วน
โดยเฉพาะอย่างยิ่งในภาคอุตสาหกรรมของเอกชน เนื่องจากอัตราเพิ่มของประชากรต่ำมาก
และสินค้าเกษตรมีราคาดีขึ้นอันเป็นผลมาจากนโยบายภาครัฐ
ทำให้แรงงานกลับไปทำงานภาคการเกษตรซึ่งมีรายได้ดีกว่า
ประกอบกับประชาชนนิยมศึกษาต่อในระดับที่สูงขึ้น เป็นเหตุให้มีบุคลากรมาสู่ภาคแรงงานไม่มากนัก
จึงก่อให้เกิดภาวะการแย่งแรงงานกันขึ้น โดยการเสนอค่าตอบแทนและสวัสดิการที่สูงกว่า
เพื่อให้ได้แรงงานเข้ามาทำงานกับตน ทางบริษัทฯ ได้ใช้มาตรการในหลายรูปแบบ
รวมทั้งเสนอค่าตอบแทนและสวัสดิการจูงใจที่แข่งขันได้
จึงสามารถรักษาและจัดหาแรงงานเข้ามาทำงานได้อย่างต่อเนื่อง

4. ความเสี่ยงทางด้านกฎหมายที่มีการเปลี่ยนแปลง

ที่ผ่านมา ประเทศไทยมีกฎหมายและข้อกำหนดใหม่ๆ ออกมาใช้บังคับหลายฉบับ เช่น
การปรับภาษีเงินได้นิติบุคคลตามรอบบัญชีที่กำหนด
การปรับอัตราค่าจ้างขั้นต่ำตามมาตรฐานฝีมือแรงงาน กฎหมายเกี่ยวกับสิ่งแวดล้อม
ความปลอดภัยและอาชีวอนามัย การอนุรักษ์พลังงาน ข้อกำหนดมาตรฐานผลิตภัณฑ์อุตสาหกรรม
เป็นต้น บริษัทฯ ตระหนักถึงความสำคัญในด้านนี้ จึงให้มีหน่วยงานที่รับผิดชอบดูแล
และติดตามการมีผลบังคับใช้ของกฎหมายและข้อกำหนดดังกล่าว
พร้อมรายงานให้ผู้บริหารระดับสูงทราบ
และสั่งการให้มีการปฏิบัติให้สอดคล้องหรือเป็นไปตามที่กำหนดไว้ทุกประการ